Σε μία κομβικής σημασίας υπόθεση ενώπιον του Δικαστηρίου της Ευρωπαϊκής Ένωσης, η Ευρωπαϊκή Επιτροπή παραδέχτηκε πως το πλαίσιο του Safe Harbor για τη μεταβίβαση δεδομένων ανάμεσα σε ΕΕ και ΗΠΑ δεν προστατεύει επαρκώς τα δεδομένα των πολιτών της ΕΕ από τα προγράμματα κατασκοπείας των ΗΠΑ.

«Αν έχετε λογαριασμό στο Facebook, ενδεχομένως να σκεφτείτε πως πρέπει να τον κλείσετε», φέρεται να είπε ο δικηγόρος της Ευρωπαϊκής Επιτροπής, Bernhard Schima, απευθυνόμενος στον εισαγγελέα του ΔΕΕ.

Η υπόθεση, η οποία εμπλέκει το Facebook, τη Microsoft, το Skype, τη Yahoo και την Apple στην πρόσβαση των μυστικών υπηρεσιών των ΗΠΑ σε δεδομένα Ευρωπαίων πολιτών, έφτασε ενώπιον του ΔΕΕ εν μέρει εξαιτίας της επιμονής ενός νέου δικηγόρου, του Αυστριακού Max Schrems.

Όπως είχαμε αναφέρει αναλυτικά παλιότερα, ο Schrems στράφηκε εναντίον του Facebook, κατηγορώντας το, μεταξύ άλλων, πως επιτρέπει τη συλλογή δεδομένων χρηστών του από το πρόγραμμα Prism της αμερικανικής NSA.

Τι είναι το Safe Harbour;

Η οδηγία για την προστασία των δεδομένων προσωπικού χαρακτήρα της ΕΕ απαγορεύει τη μεταβίβαση προσωπικών δεδομένων σε χώρες εκτός της ΕΕ, στις οποίες το νομοθετικό πλαίσιο για την προστασία τους δεν κρίνεται επαρκές.

Για να συνδράμει στην εύρυθμη λειτουργία των εταιρειών που εδρεύουν μεν στις ΗΠΑ, δραστηριοποιούνται όμως και σε χώρες της ΕΕ, θεσμοθετήθηκε το πλαίσιο αρχών του "ασφαλούς λιμένα" (Safe Harbor).

Πρόκειται στην ουσία για μια μέθοδο αυτο-πιστοποίησης, η οποία επιτρέπει στις αμερικανικές εταιρείες να πιστοποιούν ότι συμμορφώνονται σε ικανοποιητικό βαθμό με τις νομοθετικές προβλέψεις για την προστασία προσωπικών δεδομένων που ισχύουν στην Ευρωπαϊκή Ένωση.

Το πρόβλημα είναι πως κάποιες εταιρείες, αφού μεταβιβάσουν τα δεδομένα των χρηστών τους στις ΗΠΑ, επιτρέπουν στις μυστικές υπηρεσίες των ΗΠΑ να έχουν πρόσβαση σε αυτά για σκοπούς “εθνικής ασφαλείας”.

Η εξέλιξη αυτή αναμένεται να θέσει νέα εμπόδια στην ούτως ή άλλως προβληματική Διατλαντική Συμφωνία Εμπορίου και Επενδύσεων (TTIP).

Επιπλέον, όλα αυτά έχουν ένα επιπλέον πολιτικό βάρος ενόψει των προσπαθειών που γίνονται για ενοποίηση της ψηφιακής αγοράς της ΕΕ (Single Digital Market) αλλά και τον πολυαναμενόμενο νέο κανονισμό της ΕΕ για την προστασία δεδομένων προσωπικού χαρακτήρα.

Η γνωμοδότηση του Δικαστηρίου της ΕΕ επί της υποθέσεως αναμένεται στις 24 Ιουνίου.

Πηγή: arstechnica.com